Anders Samuelsen (RV), 1999-03-05:
Det Radikale Venstre er enig i formålet med dette forslag, nemlig at få nedbragt ventelisterne til at få høreapparater.
Til gengæld er vi ikke enige i modellen, der foreslås.
Jeg skal her pege på den primære årsag til vores afvisning.
Det er formuleringen i § 97 a.
Den gør det kun muligt at få tilskud til høreapparat, hvis behovet er godtgjort af en privatpraktiserende øre-, næse- og halsspecialist, der også er audiologisk læge.
Dem findes der meget få af.
Efter hvad jeg har fået oplyst findes der fire: en i Århus, en i Nykøbing F., en i Roskilde og en i København.
Det er der mildest talt ikke ret meget slag i.
Det virker simpelt hen ikke særlig gennemtænkt med en så begrænset udvidelse, når der er andre, der med mindst lige så god ret kunne benyttes i forbindelse med visitationen.
For mig at se
er der ingen hørehæmmet, der vil drage nytte af forslaget.
Ja, faktisk er de eneste, der potentielt vil kunne drage nytte, de omtalte privatpraktiserende specialister, der også er audiologer, og det er ikke deres interesser, vi skal varetage gennem lovgivning.
Forslaget vil således ingen effekt have på ventelisterne, selv om det nævnes specifikt i kommentarerne til lovforslaget, at formålet netop er at nedbringe ventelisterne.
Der fremsættes altså efter min mening et lovforslag, hvis formulering umuliggør opnåelsen af den effekt, der tilsyneladende er lovforslagets intention.
Det nævnes ligeledes i kommentarerne, at formålet er hurtigst muligt at give de hørehæmmede frit forbrugsvalg på linje med andre brugere af personlige hjælpemidler.
Igen må det siges, at hvis man udvider det bestående offentlige system med fire private udbydere, har det ingen effekt og vil ikke tilnærmelsesvis kunne betegnes som frit forbrugsvalg.
Endelig nævnes det, at de initiativer, der indtil nu er taget, ingen effekt har haft.
Det er vi til gengæld fra Det Radikale Venstres side meget enige i.
I hvert tilfælde siden starten af 1980'erne har man talt om uacceptabelt lange ventelister og talt om ventelisteprojekter, men som bekendt er ventelisterne steget lige siden, og de stiger stadig. Jeg mener derfor, at der skal være substans i udsagnet om, at man nu vil gøre noget ved det.
Skal troværdigheden bevares, er det vigtigt at sikre sig, at lovforslaget får en formulering, der faktisk gør det muligt at forkorte ventelisterne. Dette kan efter Det Radikale Venstres opfattelse kun lade sig gøre, hvis man inddrager den meget store uudnyttede ressource, der ligger i speciallægeregi.
De danske speciallæger i øre-, næse- og halssygdomme kan på linje med deres kolleger i de øvrige europæiske lande udføre en lang række af de undersøgelser, der af traditionsmæssige årsager i dag kun udføres på hospitalerne. Kun ved at inddrage disse specialister i licitationsproceduren kan man virkelig få forøget kapaciteten i systemet og dermed nedbragt ventelisterne.
Fra regeringens side arbejdes der i øjeblikket netop på at få fremsat et forslag, der virkelig kan følge op på de hensigtserklæringer, som bl.a. statsministeren har afgivet under valgkampen, og ikke kun ridser i lakken som det forslag, vi behandler i dag, et forslag, der samtidig kan sikre kvaliteten og sikre, at der er tilstrækkelig med uddannet personale.
Det arbejde vil vi følge tæt fra Det Radikale Venstres side, så vi kan komme igennem med en reel nedsættelse af ventelisterne, bedre udnyttelse af ressourcerne og et friere valg, f.eks. ved at give folk en mulighed for at få tilskuddet med, så de kan købe deres apparater hos private forhandlere.
På den baggrund skal jeg på Det Radikale Venstres vegne afvise forslaget.